Diari Oficial de la Generalitat Valenciana


Sumari del DOGV 9649, del 27-07-2023 (2023/8387)

RESOLUCIÓ de 12 de juliol de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es regeix el tractament de dades de caràcter personal per part de la Conselleria d'Agricultura, Desenvolupament Rural, Emergència Climàtica i Transició Ecològica com a encarregada d'aquest tractament en matèria d'ajudes i subvencions.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9649

Data del DOGV
:   27-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8387


Data del document
:   12-07-2023

Organisme emissor
:   Agència Valenciana de Foment i Garantia Agrària

Tipus de document
:   Resolució

RESOLUCIÓ de 12 de juliol de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es regeix el tractament de dades de caràcter personal per part de la Conselleria d'Agricultura, Desenvolupament Rural, Emergència Climàtica i Transició Ecològica com a encarregada d'aquest tractament en matèria d'ajudes i subvencions. [2023/8387]  
  
Vista la proposta conjunta, per una part, la persona que exerceix la direcció de l'Agència Valenciana de Foment i Garantia Agrària com a representant de l'Agència Valenciana de Foment i Garantia Agrària, de conformitat amb l'article 13 del Decret 123/2006, de 8 de setembre, del Consell, i responsable dels seus tractaments de protecció de dades de caràcter personal, en virtut de l'article 9 del Decret 130/2012, de 24 d'agost, del Consell, i, per l'altra part, la persona que ostenta la titularitat de la sotssecretaria de la Conselleria d'Agricultura, Desenvolupament Rural, Emergència Climàtica i Transició Ecològica, com a responsable dels tractaments de protecció de dades de caràcter personal d'aquesta, en virtut de l'article 9 del Decret 130/2012, de 24 d'agost, del Consell, en la qual exposen:  
«L'Agència Valenciana de Foment i Garantia Agrària, en la seua condició d'organisme pagador, i en la forma i condicions que s'estableixen en els acords de 13 de setembre de 2011 i de 26 d'abril de 2012, té delegades determinades funcions d'autorització de pagaments, així com la pràctica de les inspeccions de control necessàries per a verificar la realitat dels fets que serveixen de base als pagaments, de conformitat amb la legislació sectorial de la Unió Europea, en determinats òrgans de la Conselleria d'Agricultura, Desenvolupament Rural, Emergència Climàtica i Transició Ecològica. Aquestes delegacions s'enquadren en les mesures que, dins de l'àmbit competencial de l'Agència Valenciana de Foment i Garantia Agrària, es financen o puguen ser finançades amb càrrec al Fons Europeu de Garantia Agrària (FEAGA) i al Fons Europeu Agrícola de Desenvolupament Rural (FEADER).  
L'Agència Valenciana de Foment i Garantia Agrària, també pot delegar en la Conselleria d'Agricultura, Desenvolupament Rural, Emergència Climàtica i Transició Ecològica la gestió d'ajudes i subvencions no compreses en el paràgraf anterior, a través dels instruments jurídics que són aplicables.  
El compliment de les esmentades funcions delegades implica el tractament de dades de caràcter personal, al qual li és aplicable el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals (RGPD); la Llei orgànica 3/2018, de 5 de desembre de protecció de dades personals i garantia dels drets digitals (LOPDGDD), i la seua normativa de desplegament.  
En relació amb aquest tractament de dades personals, la Conselleria d'Agricultura, Desenvolupament Rural, Emergència Climàtica i Transició Ecològica tracta dades de caràcter personal per compte de la Agència Valenciana de Foment i Garantia Agrària. Per tant, l'Agència Valenciana de Foment i Garantia Agrària serà la responsable del tractament, en virtut dels articles 4.7 i 24 de l'RGPD, i la Conselleria d'Agricultura, Desenvolupament Rural, Emergència Climàtica i Transició Ecològica serà l'encarregada d'aquest, atenent els articles 4.8 i 28 de l'RGPD.  
  
Complint el que es disposa en l'apartat 3 de l'article 28 de l'RGPD, ha d'existir un acte jurídic pel qual es regisca la relació entre responsable i encarregat i s'establisca l'objecte, la duració, la naturalesa i la finalitat del tractament, el tipus de dades personals i les categories de persones interessades, i les obligacions i drets del responsable.»  
  
En conseqüència, en virtut de la competència que m'atribueix l'article 28 de la Llei 5/1983, de 30 de desembre, de Govern Valencià, i el que es preveu en l'article 4 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc  
  
Primer  
Aprovar les condicions que regulen la relació entre l'Agència Valenciana de Foment i Garantia Agrària, com a responsable del tractament de dades de caràcter personal en la gestió d'ajudes i subvencions convocades per aquesta, i la Conselleria d'Agricultura, Desenvolupament Rural, Emergència Climàtica i Transició Ecològica, com a encarregada d'aquest, en el marc de les delegacions que es realitzen a través dels instruments jurídics que són aplicables, i que s'inclouen com a annex.  
  
  
Segon  
La duració del present acord s'estendrà mentre la Conselleria d'Agricultura, Desenvolupament Rural, Emergència Climàtica i Transició Ecològica actue com a encarregada del tractament de dades de l'Agència Valenciana de Foment i Garantia Agrària en els termes que s'indiquen en l'objecte d'aquest.  
  
Tercer  
Ordenar la publicació de la present resolució, juntament amb l'annex, en el Diari Oficial de la Generalitat Valenciana.  
  
València, 12 de juliol 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.  
  
  
ANNEX  
  
Primer. Objecte del tractament per part de la persona encarregada  
Els tractaments de dades de caràcter personal se circumscriuen a les actuacions administratives derivades de les delegacions que l'Agència Valenciana de Foment i Garantia Agrària realitze en la Conselleria d'Agricultura, Desenvolupament Rural, Emergència Climàtica i Transició Ecològica, en el marc de les ajudes finançades o que puguen finançar-se amb càrrec al Fons Europeu de Garantia Agrària (FEAGA) i al Fons Europeu Agrícola de Desenvolupament Rural (FEADER), així com d'aquelles que puguen ser objecte de delegació en el futur.  
En particular, els tractaments de les dades de caràcter personal que efectua com a encarregada la Conselleria d'Agricultura, Desenvolupament Rural, Emergència Climàtica i Transició Ecològica tenen les finalitats següents:  
- Gestionar ajudes en matèria agrària i agroalimentària de l'Agència Valenciana de Foment i Garantia Agrària, incloent-hi les relatives a la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
- Gestionar les ajudes en matèria de prevenció d'incendis forestals de l'Agència Valenciana de Foment i Garantia Agrària finançades amb fons de la Unió Europea.  
- Gestionar les ajudes en matèria mediambiental incloses en la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
  
Segon. De les categories de persones interessades, activitats de tractaments i tipologia de dades  
1. Persones interessades:  
Les dades personals que s'han de tractar es corresponen amb les següents categories de persones interessades: persones físiques, incloent-hi les representants de persones jurídiques, interessades a ser beneficiàries d'ajudes i subvencions en matèria agrícola, agroalimentària i desenvolupament rural, de gestió forestal o de prevenció d'incendis forestals de l'Agència Valenciana de Foment i Garantia Agrària, així com les beneficiàries d'aquestes.  
2. Activitats de tractament:  
Les activitats de tractament de dades de caràcter personal poden incloure la seua recollida, registre, organització, estructuració, conservació, adaptació o modificació, extracció, consulta, utilització, comunicació per transmissió, difusió, habilitació d'accés, acarament o interconnexió, limitació, supressió o destrucció.  
Aquestes activitats de tractament poden derivar-se de l'ús de les aplicacions informàtiques que pose a disposició la direcció general de la Generalitat amb competències en tecnologies de la informació, sempre que la persona encarregada complisca la finalitat a què es destina el tractament.  
3. Tipologia de dades personals:  
La persona encarregada del tractament podrà tractar dades de caràcter personal dels tipus o categories següents:  
 Dades identificatives: nom i cognoms, NIF/DNI/document identificatiu, fotografia, adreça postal i electrònica, telèfon, signatura, edat.  
  
 Dades de característiques personals (sexe, data de naixement).  
 Dades acadèmiques i professionals (formació/titulacions, experiència professional, pertinença a col·legis o associacions professionals).  
  
 Dades de detalls d'ocupació (professió, lloc de treball, historial de la persona treballadora).  
 Dades d'informació comercial (activitats o negocis)  
 Dades econòmiques, financeres i d'assegurances (ingressos i rendes, inversions i béns patrimonials, crèdits, préstecs i avals, dades bancàries, dades econòmiques de nòmina, dades de deduccions impositives i impostos, assegurances, hipoteques, subsidis i beneficis).  
 Altres dades relacionades amb els documents presentats.  
  
Tercer. Règim d'obligacions i drets  
- La persona encarregada del tractament haurà de mantindre un registre de les activitats de tractament, amb la informació següent:  
a) El nom i les dades de contacte de la persona encarregada i de cada responsable per compte del qual actue i, si és el cas, de qui represente la persona responsable o la persona encarregada, i del delegat o delegada de protecció de dades.  
b) Les categories de tractaments efectuats per compte de la persona responsable.  
c) Si és el cas, les transferències de dades personals a un tercer país o organització internacional, incloent-hi la identificació d'aquest tercer país o organització internacional i, en el cas de les transferències indicades en l'article 49, apartat 1, paràgraf segon, de l'RGPD, la documentació de garanties adequades.  
d) Una descripció general de les mesures tècniques i organitzatives de seguretat.  
- Finalitat: la persona encarregada del tractament tractarà les dades personals únicament per als fins compresos en l'objecte de la present resolució. En cap cas podrà utilitzar les dades per a fins propis, excepte en aquells casos en els quals queden obligats per una norma amb rang de llei.  
El contingut de la present resolució tindrà la consideració d'instruccions documentades de la persona responsable a la persona encarregada, i en els supòsits no regulats específicament en l'objecte de la present resolució, la persona responsable del tractament dictarà les oportunes instruccions específiques als efectes previstos en l'article 28.3.a de l'RGPD.  
Igualment, l'encarregat prendrà mesures per a garantir que qualsevol persona que actue sota l'autoritat de la persona encarregada i tinga accés a dades personals només puga tractar-les seguint instruccions de la persona responsable.  
Si la persona encarregada considera que alguna de les instruccions infringeix l'RGPD o la LOPDGDD o qualsevol altra disposició en matèria de protecció de dades de la Unió Europea o dels estats membres, informarà immediatament la persona responsable.  
- Deure de confidencialitat i secret professional:  
a) La persona encarregada del tractament i el seu personal estan obligats a complir el deure de secret respecte a les dades de caràcter personal a les quals haja tingut accés en virtut del present encàrrec, fins i tot després que finalitze el seu objecte.  
b) S'haurà de garantir que les persones autoritzades per a tractar dades personals es comprometen, de manera expressa i per escrit, a respectar la confidencialitat i a complir les mesures de seguretat corresponents, de les quals cal informar-les convenientment. Aquestes obligacions es mantindran encara que haja finalitzat la relació de la persona obligada amb la persona encarregada del tractament.  
c) Així mateix es garantirà, si és el cas, la formació necessària en matèria de protecció de dades personals de les persones autoritzades per a tractar dades personals. La persona encarregada haurà de mantindre a la disposició de la persona responsable la documentació acreditativa del compliment d'aquesta obligació.  
- Mesures tècniques i organitzatives i mesures de seguretat:   
a) La persona responsable i la persona encarregada del tractament disposaran les mesures tècniques i organitzatives a fi de garantir que el tractament és conforme amb el que es disposa en la normativa, en particular amb els articles 24 i 25 de l'RGPD, així com l'article 28 i la disposició addicional primera de la LOPDGDD.  
Així mateix, verificarà, avaluarà i valorarà, de manera regular, l'eficàcia de les mesures tècniques i organitzatives implantades per a garantir la seguretat del tractament.  
b) La persona encarregada del tractament implementarà, en col·laboració amb la direcció general de la Generalitat amb competències en tecnologies de la informació, les mesures de seguretat necessàries per a garantir la confidencialitat, la integritat, la disponibilitat i la resiliència permanents dels sistemes i serveis de tractament i que han de ser conformes a l'Esquema Nacional de Seguretat.  
La persona encarregada del tractament utilitzarà exclusivament mitjans, equips i sistemes d'informació dels quals siga titular la Generalitat.  
  
- Deure de col·laboració:  
a) La persona encarregada posarà a la disposició del responsable tota la informació necessària per a demostrar el compliment de les seues obligacions; així mateix, en el cas que així es requerisca, permetrà i contribuirà a la realització d'auditories, incloent-hi inspeccions, per part de la persona responsable o d'un altre auditor o auditora autoritzat per ella.  
b) La persona encarregada col·laborarà, a petició de la persona responsable del tractament, en la realització de les avaluacions d'impacte relatives a la protecció de dades o, quan siga procedent, en el tràmit de consulta prèvia davant de l'autoritat de control competent.  
- Altres encarregats del tractament: quan una persona encarregada del tractament recórrega a una altra persona encarregada per a dur a terme determinades activitats de tractament per compte de la persona responsable haurà de comunicar-se per escrit a aquest última, amb una antelació mínima de quinze dies, indicant els tractaments que es pretenen encarregar i identificant de manera clara i inequívoca l'entitat encarregada i les seues dades de contacte.  
Perquè es puga dur a terme la subcontractació, la persona responsable haurà d'autoritzar-la.  
Així mateix, haurà de tindre's en compte la resta del règim jurídic regulat en els apartats 2 i 4 de l'article 28 de l'RGPD.  
En particular, mitjançant la subscripció de la present resolució l'Agència Valenciana de Foment i Garantia Agrària autoritza la Conselleria d'Agricultura, Desenvolupament Rural, Emergència Climàtica i Transició Ecològica a encarregar al centre directiu amb competències horitzontals en tecnologies de la informació i les comunicacions de l'Administració de la Generalitat Valenciana el tractament de les dades de caràcter personal que es deriven de la present resolució, en el marc del que es disposa en el Decret 80/2020, de 24 de juliol, del Consell. Així mateix, l'Agència Valenciana de Foment i Garantia Agrària autoritza que aquest centre directiu puga realitzar encàrrecs a tercers en execució del que es disposa en l'esmentat decret.  
- Deure d'informació: correspon al responsable del tractament complir amb el deure d'informació en el moment de la recollida de les dades. En aquells casos en què la persona encarregada procedisca, directament, a la recollida de dades, haurà d'incorporar en els formularis una clàusula d'informació en els termes establits en els articles 13 i 14 del Reglament general de protecció de dades; aquesta clàusula haurà de ser revisada amb anterioritat pel responsable del tractament.  
- Exercici de drets: quan les persones interessades exercisquen els drets d'accés, rectificació o supressió de les seues dades personals o la limitació o oposició al tractament d'aquestes, així com a no ser objecte de decisions individualitzades automatitzades, davant d'una persona encarregada del tractament, aquesta haurà de comunicar-ho a la persona responsable. La comunicació ha de fer-se de manera immediata i en cap cas més enllà del dia laborable següent al de la recepció de la sol·licitud, juntament, si és el cas, amb altres informacions que puguen ser rellevants per a resoldre la sol·licitud.  
- Violacions de la seguretat de les dades: la persona encarregada del tractament notificarà a la persona responsable de tractament, sense dilació indeguda, i en qualsevol cas abans del termini màxim de 24 hores, les violacions de la seguretat de les dades personals al seu càrrec de les quals estiga informada, juntament amb tota la informació rellevant per a la documentació i comunicació de la incidència, d'acord amb el que es disposa en els apartats 3 i 4 de l'article 33 de l'RGPD.  
La persona responsable del tractament haurà d'informar la Delegació de Protecció de Dades de la Generalitat sobre aquelles violacions de seguretat de les quals estiga informada, i haurà d'aportar la informació de què dispose en aqueix moment, així com complir la resta de les obligacions previstes en l'apartat 5 de l'article 33 de l'RGPD.  
Conservació de les dades: la persona encarregada del tractament haurà de complir les indicacions de la persona responsable, sobre la conservació de les dades personals que tinga en el seu poder, en virtut de les obligacions que es deriven de la present resolució.  
Quan la persona encarregada del tractament haja complit la finalitat del tractament, ho comunicarà a la persona responsable, i haurà de ser la persona encarregada qui suprimisca les còpies existents de les dades, prèvia ordre de la persona responsable de tractament que haurà tingut en compte les responsabilitats que es puguen derivar d'aquesta finalitat i tractament.  
  
Quart. Incompliment d'obligacions per part de la persona encarregada del tractament  
En el cas que la persona encarregada del tractament destine les dades a una finalitat diferent de les assenyalades, les comunique o utilitze incomplint les estipulacions del present encàrrec, serà considerat, amb caràcter general, responsable del tractament, i respondrà de les infraccions en les quals haja incorregut personalment davant de les autoritats competents.  
Així mateix, quan la persona encarregada de tractament recórrega a una altra persona encarregada per a dur a terme determinades activitats de tractament, i aquesta última incomplisca les seues obligacions de protecció de dades, la persona encarregada inicial conservarà la seua responsabilitat davant de la persona responsable del tractament pel que fa al compliment de les obligacions de l'altra persona encarregada.